VEGA præsenterer: **Nilüfer Yanya danser dig ind i angstfyldte samtidsdrømme***Den engelske sangerindes bekymring for det 21. århundrede bliver udfoldet i skarpe udfald mod den digitale wellness-industri. Dans dig ind i hendes unikke take på indierocken i Lille VEGA d. 23. oktober.*

Da Nilüfer Yanya i 2016 udgav singlerne ”Baby Luv” og ”Small Crimes” blev deres lyd af flere anmeldere sammenlignet med King Krules debutalbum. Guitarbaseret minimalisme akkompagneret af en stemme, der skiftevis flagrede fra soulfuld croon til noget mere sløret og mærkværdigt. Det fik skruet forventningerne i vejret til den unge sangerinde og dem indfriede hun til fulde med debut-konceptalbummet *Miss Universe* (2019).

Albummet spidder som koncept de firmaer, der dukker op på sociale medier og lover dig et holistisk wellness-program med konstant hjælp og støtte, så du kan tabe dig de sidste kilo, holde op med at spise sukker eller drikke. Mellem albummets sange dukker forskellige falske firmareklamer op. De bliver ledsaget af alt lige fra ranglet indierock, til radiovenlig pop og saxofoner, der er sluppet løs fra et Sade-album.

Selvom saxofonerne slår sig løs i svulstige omkvæd, tråder angsten aldrig i baggrunden.

“Heavyweight Champion of the Year” lyder for eksempel som en hitsingle, men det er en urohærget en af slagsen, hvor den presserende guitar og staccato-vokal hiver tekster frem som: “*I’m tired from all these dreams, lack of sleep, I’m still wired*”.

På samme måde lyder ”In Your Head” som om, at det hele er på nippet til at falde fra hinanden under de buldrende trommer og kraftige guitarriffs. På trods af den næsten allestedsnærværende angst i sangene bliver de efter en tur i Nilüfers Yanyas krøllede hjerne yderste dansable.

**Fakta om koncerten:**

Nilüfer Yanya (UK)

Onsdag d. 23. oktober kl. 20.00

Lille VEGA, Enghavevej 40, 1674 København V

Billetpris: 175 kr. + gebyr

Billetsalget starter fredag den 21. juni kl. 10.00 via vega.dk og Ticketmaster.dk.